රුසියානු_ඉතිහාසය
මළවුන්ගෙන් නැඟිටුවීම
1989 වසරේ තමා භාරගත් ලංකාව දෙකොණ දැවෙන විලක්කුවක් බව හිටපු ජනාධිපති වරයෙකු වන පේමදාස විසින් පවසා ඇත. එනයින් බැලූ කල ඊට දශකයට පසු රුසියාවේ ජනාධිපති ධුරයට පත් ව්ලැදිමීර් පුටින් භාර ගත්තේ දෙකොණ පමණක් නොව මැදද ඇවිළුන පන්දමකි. ආර්ථිකය මුළුමනින්ම අඩපණව වීම නිසා රටේ විදේශ වත්කම් ඩොලර් බිලියන 12 දක්වා සිඳී ගොස් තිබිණ. සෝවියට් යුගයේ 1.5% වූ දරිද්‍රතාව ඒ වනවිට 30%ක් විය. මේ වන විට ජාත්‍යන්තර මූල්‍ය අරමුදලේ විශාලතම ණයගැතියා යන විරුදාවලිය හිමිකොට ගෙන සිටියේ රුසියාවයි. නීති විරෝධී මාෆියා ක්‍රියාකාරකම් හා ලොව ඉපැරණිතම වෘත්තිය සඳහා ඈ ජාත්යන්තර ප්‍රසිද්ධියක් දැරුවාය. කොරේ පිටට මරේ කියන්නාක් මෙන් චෙචෙන්යාවේ ජිහාඩ් වාදීහූ ‘ශුද්ධ වූ යුද්ධයක්’ (Jihad) ප්‍රකාශයට පත් කලේ ඔය අතරය. මේ හේතුවෙන් මොස්කොව් ඇතුළු ප්‍රධාන නගර ගණනාවක් ඉස්ලාමීය අන්තවාදීන්ගේ ඉලක්ක බවට පත්ව තිබූ අතර ඔවුන්ගේ ක්‍රියාකාරකම් මැඩලීම විශාල අභියෝගයක් විය. මේ තත්වය තුල පුටින්ගේ ප්‍රමුඛතාව වූයේ චෙචෙන්යාවේ යුද්ධය අවසන් කිරීමයි. මෙතැනදී මානව හිමිකම් අරබයා එල්ල වෙමින් පැවති බටහිර විරොධතා ඉවතලූ හේ ජිහාඩ් වාදීන්ට එරෙහිව දැවැන්ත මෙහෙයුමක් දියත් කිරීමට නියම කලේය. තැරැක් ගඟ තරණය කල රුසියානු හමුදා ග්‍රොස්නි නුවර වැටලූහ. නොමසුරුව යෙදවූ බරඅවි හා රොකට් ප්‍රහාර වලින් චෙචෙන් අගනුවර මුළුමනින්ම විනාශ වූ අතර රතුකුරුස සාමාජිකයන් හා මාද්‍ය වේදීන් ඇතුළු සිවිල් වැසියන් විසින් පන්දහසක් එහිදී මිය ගිය බවත් තවත් පන්දගසක් අතුරුදන් වූ බවත් මානව හිමිකම් සංවිධාන චෝදනා කරති. ඇතැම් අණදෙන්නන් පිල් මාරු කල අතර වඩාත් දැඩි මතධාරී අන්තවාදීහූ නගරය හැර කොකේසස් කඳුකරයට පලා ගියේ මරාගෙන මැරෙන ප්‍රහාර එල්ල කිරීමේ සම්මත ජිහාඩ් උපක්‍රමය වෙත පසු බසිමිනි. තමා ලද බුද්ධි තොරතුරු මත එල්ල මිසයිල ප්‍රහාරය වලින් නායකයන් රැසක් මිය ගිය අතර කොකේකස් එමීර් රාජ්‍යයක් පිහිටුවීමේ රැඩිකල් ඉස්ලාමීය සිහිනය බොඳ විය. චෙචෙන්යාවේ නව නායකයා ලෙස මොස්කොව් හිතවාදී අහ්මඩ් කදිරොව් පත් කරන ලදී. වත්මන් චෙචෙන්යා නායක රැම්සන් කදිරොව් ඔහුගේ පුත්‍රයාය. මාස කිහිපයක් තුල චෙචෙන්යාවේ තත්වය පාලනය කල පුටින් අනතුරුව හැරුනේ ආර්ථිකය දෙසටය. මෙහිදී ඔහුගේ ගේ පළමු පියවර වූයේ 13% පොදු බදු සීමාවක් හඳුන්වාදීමයි. මෙම ප්‍රතිසංකරණය හේතුවෙන් ජන ජීවිතය වඩාත් යහපත් වූ අතර කුඩා හා මධ්‍ය පරිමාණ කර්මාන්ත වල විශාල ප්‍රබෝධයක් ඇති විය. වඩාත් වැදගත් වූයේ මේ කාලය තුල ඉහල ගිය තෙල් මිල හේතුවෙන් රූබලයේ අගය ද ස්ථාවර වීමයි. එහෙත් නිර්යාත වෙළඳපොලෙ යහපත තකා රූබලය අධිප්‍රමාණ වීම පාලනය කල යුතු විය. මේ වෙනුවෙන් රුසියානු මහ බැංකුව අනුගමනය කල උපාය වූයේ තවදුරටත් මුදල් සංසරණය ඉහල දැමීමයි. මේ හේතුවෙන් උද්ධමනය තවදුරටත් පැවතියද ජීවන තත්වය වඩාත් යහපත් විය. 2004 පැවති මැතිවරණයෙන් පුටින් දෙවන වරටත් රුසියානු හනාධිපති ලෙස තේරී පත්වූයේ 71% ඡන්ද ලබමිනි. ඔහුගේ දෙවන දුර කාලය තුල දල දේශීය නිෂ්පාදනයේ වාර්ෂික වර්ධනය වාර්තාගත 7% ක් දක්වා ලඟාවී තිබිණ. දරිද්‍රතාව 14% දක්වා අඩු විය. ලෝක බැංකුව ප්‍රකාශ කලේ මෙම කාලය තුල රුසියාව විස්මය ජනක ආර්ථික ස්ථාවරත්වයක් ලඟා කොටගත් බවයි. කෙසෙ වුවද මානව හිමිකම් අරබයා මේ කාලය තුල පුටින් පාලනයට එල්ලවූ චෝදනා බොහෝය. ජාත්යන්තර මානව හිමිකම් අධිකරණය විසින් චෙවෙන්යාවේ යුද අපරාධ වලට රුසියාව වරද කරු ලෙස තීන්දු කරන ලදී. වඩාත්ම ආන්දෝලනයට තුඩු දුන්නේ ග්‍රොස්නි නුවර රුසියානු හමුදා විසින් අතුරුදන් කල බවට කියන සිවිල් වැසියන් පොළිබඳ තොරතුරු සොයා යමින් ඒවා හෙලිදරවු කල රුසියානු එන්.ජී.ඕ ක්‍රියාකාරිනියක් හා පුවත් පත් කලාවෙදිනියක් වූ ඇනා පොලිට්ස්කොව්ස්කයා ඇගේ නිවස තුලදී නාඳුනන තුවක්කු කරුවකු විසින් වෙඩි තබා මරා දමනු ලැබ තිබීමය. චෙචන්යාවේ මොස්කොව් හිතවාදී රැම්සන් කදිරොව් ඈට පෞද්ගලිකව මරණ තර්ජන කොට තිබූ බවට කටකථා තිබිණ. ප්‍රකට මතය වූයේ පුටින්ගේ අනුදැනුම මත FSB ය විසින් ඝාතනය මෙහෙයවන්නට ඇති බවයි. සංස්න්දනාත්මකව ගත් කල සිද්ධිය මෙන්ම නැඟුන චෝදනා වල ස්වභාවයද ලංකාවේ ලසන්ත වික්‍රමතුංග ඝාතනයට සමානකම් ඇත. මේ සියළු චෝදනා මැද පවා එක්සත් රුසියානු පක්ෂය 2008 මැතිවරණයෙන් විශිෂ්ඨ ජයක් ලැබුවද රුසියානු ව්‍යවස්ථාවට අනුව පිට පිට තෙවරක් ජනාධිපති ධුරය දැරීමට හැකියාවක් නොතිබුනෙන් ජනාධිපති ධුරය තම විශ්වාසවත් සගයා වූ දිමිත්‍රි මෙද්වදෙව් ට පැවරූ පුටින් අගමැතිවරයා ලෙස දිවුරුම් දුන්නේය. ක්‍රෙම්ලිනයේ සම්ප්‍රදායට අනුව මෙය හුදෙක් බල හුවමාරුවකි. මෙද්වදෙව් කටයුතු කලේ පුටින්ගේ අදහස් වලට අනුව බව ප්‍රකටය. පිටින්ගේ මීලඟ ඉලක්කය වී තිබුනේ 1991 පටන් බටහිර කඳවුරය හිතවත්ව කටයුතු කලා වූද, රුසියාවේ උවමනා එපාකම් වලය සෘජුව අභියෝග කලාවූද අකීකරු ජෝර්ජියාව දමනය කිරීමයි. මැදපෙරදිග හා තම ආවරණ කලාපය ලෙස එදා පටන් සැලකූන ට්‍රාන්ස්කොකේසස් ප්‍රදේශය උපායමාර්ගික වශයෙන් රුසියාවට අතිශය වැදගත් විය. ජෝර්ජියාවට අයත් වාර්ගික රුසියානුවන් ගෙන් සමන්විත දකුණු ඔසේටියාව මෑතකදී වෙනම රාජ්‍යයක් ප්‍රකාශයට පත් කෙලේ මොස්කොව් නුවර පූර්ණ ආශීර්වාදය ඇතිවයි. අළු යට ගිණි පුපුරු මෙන් පැවති අර්බුදය ඇවිලී ගියේ 2008 අප්‍රේල් මාසයේ රොමේනියාවේ පැවති නේටෝ රාජ්‍ය නායකය සමුළුවේදී ජෝර්ජියාවට නේටෝ සාමාජිකත්වය පිරිනැමීමට ජෝර්ජ් බු විසින් කල යෝජනාවත් සමඟය. පැරණි සෝවියට් බල ක්ෂෙත්‍රයට අත නොපොවන බවට නේටෝව යෙල්ට්සින්ට 1991 දුන් පොරොන්දුව 1999 දී යුගොස්ලාවියාවට බෝම්බ හෙලිම මඟින් අමු අමුවේ උල්ලංඝනය කිරීම ගැන කෝපයෙන් පසුවූ රුසියාව ට්‍රාන්ස්කොකේසස් කලාපයේ නේටෝ මැදිහත් වීමක් වැලැක්වීමට තරයේ අදිටන් කොටගෙන සිටියාය. අගමැති පුටින් මීට ප්‍රතිචාර දැක්වූයේ දැකුණු ඔසේටියාව වෙනම රාජ්‍යයක් ලෙස පිලිගනිමිනි. ජෝර්ජියාවට සහා පලකිරීමක් වශයෙන් ඉරාකයට යවන බලඇණි පුහුණු කිරීමේ මුවාවෙන් ඒකාබද්ධ යුද අභ්‍යසයක් පැවැත්වීමට ඇමෙරිකාව ඉදිරි පත් විය. ජෝර්ජියානු දේශසීමාවේ ප්‍රති අභ්‍යාසයක් පවත්වමින් රුසියානුවෝ ඊට පිළිතුරු දුන්හ. එහෙත් සිද්ධිය එතැනින් අවසන් නුවූයේ රුසියානු හිතවාදී ඔසේටියානු හමුදා ජෝර්ජියාවට පහර දීම නිසාය. අවසානයේ රුසියාව හමුදා මැදිහත් වීමක් සදහා නිදහසට කරුණ කොට ගත්තේ ජෝර්ජියානුවන් දකුණු ඔසේටියාවට ප්‍රති ප්රහාර එල්ල කිරීමයි. රුසියානු ප්‍රහාරය හමුවේ නගර කිහිපයක් අතහැර පසුබැසීමට ජෝර්ජියානු හමුදාවට සිදුවූ අතර ටිබිලිසි රජය අපේක්ෂා කල අන්දමේ සහායක් බටහිර මිතුරන්ගෙන් ලැබුනේද නැත. අධෛර්යයට පත් සිටි ජෝර්ජියානුවෝ ප්‍රංශයේ උපදෙස් මත සටන් විරාමයක් ප්‍රකශයට පත් කලෙන් කෙටි යුද්ධය අවසන් විය. ජෝර්ජියාවට නේටෝ සාමාජිකත්වය ලබා දීමේ යෝජනාව තාවකාලිකව නේටෝ න්‍යාය පත්‍රයෙන් බැහැර කරන ලදී. එමඟින් ජාත්යන්තරය ඉදිරියේ වඩාත් නින්දාවට පත්වූයේ ඇගේ අනුග්‍රාහකයන්ය. මෙමඟින් ක්‍රෙම්ලිනය විසින් ධවල මන්දිරයට ලබා දුන් පැහැදිලි පණිවිඩය වූයේ තම උවමනා එපාකම් වලට අභියෝගයක් එල්ල කරන ඕනෑම බලවේගයක් හා ගැටීමට රුසියාව නොපැකිලෙනු ඇති බවයි. කෙසේ වුවද ජෝර්ජියානු යුද්ධය මඟින් රුසියාව උගත් පාඩම් රැසකි. දෙවන ලෝක යුද්ධයේ රාමුව අනුව ගොඩනැඟුන සෝවියට් හමුදාව නූතන යුද්ධයක් සදහා කොහෙත්ම නුසුදුසු බවත්, එය පුළුල් ව්‍ය්හුහාත්මක ප්‍රතිසංස්කරණයකයට ලක් කලයුතු බවත් පුටින් නොපමාව වටහා ගත්තේය. ඵලදායීතාව අතින් අඩු දැවැන්ත බලඇණිය ප්‍රමාණයෙන් කුඩා කොට මැනැවින් සන්නද්ධ කිරිමටත් රතු හමුදාවෙන් උරුම කොටගත් සංකීර්න අණදෙන ව්‍යුහය සරල කිරීමටත් තීරණය විය. රුසියානු රජය මේ සඳහා වෙන්කල මුදල ඩොලර් බිලියන 40කි. මූලික වශයෙන් පුටින් අපේක්ෂා කලේ පාබල සේනාංක සතුව තිබූ දැවැන්ත මිනිස් බලයෙන් කොටසක් ශ්‍රම බලකායට යොමු කොට ඔවුන් සංචිතය තුලට අවශෝෂණය කොට ගැනීමත් එමඟින් අඩුවන වෙඩි බලය විශේෂ බලකායන් (Special forces) පැරචුට් බලඇණී (Airborne troops) හා උපාය මාර්ගික රොකට් බල ඇණී (Strategic Rocket Forces) මඟින් හිලව් කිරීමත්ය. මේ අතර වාරයේ සිවිල් යුද්ධයේ උච්චාවස්ථාවට මුහුන පාසිටි ලංකාවට එක්සත් ජාතීන්ගේ සංවිධානය තුල රුසියාව ලබා දුන් සහාය සිහිපත් කල යුතුමය. ලංකා හමුදාවේ ක්‍රියාකාරකම් වලට එරෙහිව ප්‍රකාශනයක් නිකුත් කිරීමට ඇමෙරිකාවට උවමනා වුවද ත්‍රස්තවාදී ක්‍රියාකාරකම් වලට එරෙහිව කටයුතු කිරීමට කොළඹ රජයට ඇති කිසිසේත් අයිතිය අවතක්සේරු කල නොහෙන බව ක්‍රෙම්ලිනය දැඩිව කියා සිටියේය. කොන්ඩලීසා රයිස් පසුව කියා සිටියේ රුසියානුවන්ගේ ‘විනාශකාරී මැදිහත් වීම’ නිසා නිකුත් කල ප්‍රකාශනයේ අගය ශුන්‍ය වූ බවයි. ඊජිප්තුවෙන් හා ටියුනීසියාවෙන් ඇරඹුන අරාබි වසන්ත වැඩ සටහන ලිබියාවේදී වොෂින්ටනයේ සහායක බලවේගයක් බවට පත්ව තිබිණ. අල් කයිඩාව සන්නද්ධ කිරීමෙන් නොනැවතුන නේටෝව ට්‍රිපොලි නගරයට ගුවන් ප්‍රහාර එල්ල කිරීමට පවා ඉදිරිපත් විය. නගරයෙන් පලාගිය ගඩාෆි හසු කොටගැනීම සඳහා අන්තවාදීන්ට බුද්ධි තොරතුරු ලබා දීමේ වගකීමෙන් මිදීමට කිසිදා නේටෝවට නොහැකිවාක් මෙන්ම ප්‍රධාන අවි වෙළධපොලක් වීම හැරුන කොට තමාට සෘජු උවමනා එපාකම් නොතිබූ ලිබියාවේදී ක්‍රෙම්ලිනය පල කල සංයමය වටහා ගැනීමට අසීරු නැත. අවැසි තාවයක් තිබුනද දැවැන්ත විදෙස් මැදිහත් වීමකට සුදුසු ආර්ථික හෝ හමුදාමය තත්වයක නොවේ රුසියාව ඒ වන විටත් පසු වූයේ. ලිබියාවේ මැදිහත්වීමක පිරිවැය මැදිහත් නොවීමක් තුලින් ලැබිය හැකි වෙලඳ ආලාභයට වඩා අති විශාලය. එහෙත් සිරියාව අරබයා එවන් ආකල්පයක් දැරීමේ හැකියාවක් ක්‍රෙම්ලිනයට නොතිබිණ. සෝවියට් යුගයේ පටන් සිරියාව රුසියාවේ මිතුරාය. අනිත් අතට රුසියානු මද්‍යධරණී නාවුක බල ඇණියේ නැවතිම් පොල වූයේද සිරියාවයි. ඇමෙරිකානුවන්ගේ ඉලක්කය වූ ඩැමස්කස් නුවර අසාද් පාලනය පෙරලා දැමීම යනු මැදපෙරදිග කලාපයේ රුසියාව එල්ලී සිටි අවසන් ලණු පොටද අහිමි වීමකි. අරම්භයේදී පුටින් මෙම තත්වයට මුහුන දුන්නේ ලංකාවේ ගැටළුව අරබයා කටයුතු කල අන්දමයටය. සිරියාවට මැදිහත් වීමේ බලපත්‍රයක් ලෙස එක්සත් ජාතීන්ගේ ආරක්ෂක මන්ඩලයට ඇමෙරිකාව හා ඇගේ නේටෝ සගයන් විසින් ඉදිරිපත් වූ සෑම යෝජනාවකටම රුසියාව නිෂේධ බලය යෙදවූවාය. මින් උරණවූ ඇමෙරිකාව සිරියාවේ අන්තවාදීන්ට ප්‍රසිද්ධියේ සහාය පල කරමින් ඔවුනට අවි සැපයීම සඳහා ඩොලර් මිලියන 500ක් වෙන් කලහ. පුටින් මීට ප්‍රතිචාර දැක්වූයේ කැරලිකාරීත්වය මැඩලීම සඳහා අසාද් රජයට විශාල වශයෙන් අවි සපයමිනි. පළමු වරට අරාබි වසන්තය වැඩසටහන මැදපෙරදිග තුල අසාර්ථක වන ලකුණු පහල වූ අතර සිරියානු හමුදාවට හිතුමතේ ගුවන් ප්‍රහාර එල්ල කිරීමට ඇමරිකාව පෙලඹුනේ මෙම තත්වය යටතේය. මෙම අදියරයේදී පුටින්ගේ උපාය වූයේ ඇමෙරිකානු මැදිහත් වීම් නිෂ්ක්‍රිය කිරීම තුලින් අසාද්ට නිදහසේ සිවිල් යුද්දය ජය ගැනීමට අවස්ථාව සැලසීම බව පෙනේ. 2012 පැවති මැතිවරණයෙන් 64% චන්ද ලබා ගත් ව්ලැදිමීර් පුටින් තෙවන වරටත් ජනාධිපති ධුරට තේරී පත් විය. මේ වන විට රුසියානු ආර්ථිකය බොහෝ දුරට ස්ථායී තත්වයකට පත් තිබීමත් 2000 වසර හා සසදන විට පාරිභෝගිකයාගේ ක්‍රය ශක්තිය 75%න් ඉහල ගොස් තිබීමත්, විදෙස් කටයුතු වලදී රුසියාව අනුගමන කල වඩාත් අධිකාරී පිළිවෙතත් ඔහුගේ ජනප්‍රියතාවට හේතු වූ බව සිතිය හැක. රුසියානු හමුදා තම ප්‍රතිසංවිධානයේ මුල් අදියරය සාර්ථකව නිමකොට තිබිණ. රුසියාව මළවුන්ගෙන් නැගිටීමෙන් වඩාත්ම අභියෝගයට ලක්වූයේ දශක දෙකක් ලෝකය පුරා පවත්වාගෙන ඇමෙරිකාව පවත්වාගෙන ගිය ඒකාධිකාරයයි.